CELEX: 31987R0232
Language: el
Date: 1987-01-26
Title: Κανονισμός (ΕΟΚ) αριθ. 232/87 του Συμβουλίου της 26ης Ιανουαρίου 1987 για τροποποίηση του κανονισμού (ΕΟΚ) αριθ. 1842/83 περί καθορισμού των γενικών κανόνων σχετικά με τη χορήγηση γάλακτος και γαλακτοκομικών προϊόντων στους μαθητές στα σχολικά ιδρύματα

Avis juridique important

|

31987R0232

Κανονισμός (ΕΟΚ) αριθ. 232/87 του Συμβουλίου της 26ης Ιανουαρίου 1987 για τροποποίηση του κανονισμού (ΕΟΚ) αριθ. 1842/83 περί καθορισμού των γενικών κανόνων σχετικά με τη χορήγηση γάλακτος και γαλακτοκομικών προϊόντων στους μαθητές στα σχολικά ιδρύματα  

Επίσημη Εφημερίδα αριθ. L 025 της 28/01/1987 σ. 0004 - 0005 Φινλανδική ειδική έκδοση: Κεφάλαιο 3 τόμος 22 σ. 0125  Σουηδική ειδική έκδοση: Κεφάλαιο 3 τόμος 22 σ. 0125 

***** ΚΑΝΟΝΙΣΜΟΣ (ΕΟΚ) αριθ. 232/87 ΤΟΥ ΣΥΜΒΟΥΛΙΟΥ  της 26ης Ιανουαρίου 1987  για τροποποίηση του κανονισμού (ΕΟΚ) αριθ. 1842/83 περί καθορισμού των γενικών κανόνων σχετικά με τη χορήγηση γάλακτος και γαλακτοκομικών προϊόντων στους μαθητές στα σχολικά ιδρύματα  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 231/87 (2), και ιδίως το άρθρο 26 παράγραφος 3,  την πρόταση της Επιτροπής,  Εκτιμώντας:  ότι το άρθρο 26 του κανονισμού (ΕΟΚ) αριθ. 804/68 τροποποιήθηκε για να επιτραπεί η δωρεάν διανομή, μέσω των φιλανθρωπικών οργανώσεων, γάλακτος και διαφόρων γαλακτοκομικών προϊόντων υπέρ των απόρων·  ότι το κύμα ψύχους που επικρατεί την εποχή αυτή στην Ευρώπη απαιτεί να αναληφθούν ενέργειες, για την εξασφάλιση του εφοδιασμού συγχρόνως με ανθρωπιστικές ενέργειες, μέσω φιλανθρωπικών οργανώσεων που βρίσκονται στο έδαφος της Κοινότητας, υπέρ των απόρων·  ότι θα πρέπει να προσαρμοσθεί κατά συνέπεια ο κανονισμός (ΕΟΚ) αριθ. 1842/83 (3), προκειμένου να διευκρινιστεί ότι η κοινοτική ενίσχυση καλύπτει συγχρόνως την τιμή του προϊόντος και τις δαπάνες που προκύπτουν, προκειμένου να τεθεί το προϊόν στη διάθεση των ενδιαφερομένων·  ότι για να εξασφαλιστεί η μεγαλύτερη δυνατή αποτελεσματικότητα αυτής της επείγουσας δράσης, είναι απαραίτητο να περιοριστεί ο κατάλογος των προϊόντων που μπορούν να διανεμηθούν δωρεάν,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 1842/83 τροποποιείται ως εξής:  1. Στο άρθρο 1:  - οι παράγραφοι 1 και 2 αντικαθίστανται από το ακόλουθο κείμενο:  «1. Η ενίσχυση που αναφέρεται στο άρθρο 26 του κανονισμού (ΕΟΚ) αριθ. 804/68 χορηγείται:  - για περίοδο τουλάχιστον πέντε ετών από της γαλακτοκομικής περιόδου 1983/84 όσον αφορά τους μαθητές των σχολικών ιδρυμάτων,  - έως τις 31 Μαρτίου 1987 όσον αφορά τους απόρους, που είναι θύματα των ιδιαίτερα δυσμενών καιρικών συνθηκών.  2. Οι δικαιούχοι της κοινοτικής ενισχύσεως είναι:  - οι μαθητές και οι σπουδαστές που φοιτούν σε σχολικά ιδρύματα που θα καθορισθούν στις λεπτομέρειες εφαρμογής,  - οι φιλανθρωπικές οργανώσεις στις οποίες έχει αναγνωρισθεί η ιδιότητα αυτή από το κράτος μέλος στο έδαφος του οποίου ευρίσκονται ή, ελλείψει αναγνωρίσεως οργανώσεων εκ μέρους του, από την Επιτροπή»,  - στην παράγραφο 3, το πρώτο εδάφιο αντικαθίσταται από το ακόλουθο κείμενο:  «Για τους δικαιούχους που αναφέρονται στην παράγραφο 2 πρώτη περίπτωση όσον αφορά το πλήρες γάλα, η κοινοτική ενίσχυση είναι ίση με το 125 % της ενδεικτικής τιμής που ισχύει για τη σχετική γαλακτοκομική περίοδο.»,  - προστίθεται η ακόλουθη παράγραφος:  «4. Για τις φιλανθρωπικές οργανώσεις, η κοινοτική ενίσχυση είναι ίση με την τιμή που οφείλεται για το συγκεκριμένο προϊόν προσαυξημένη, ενδεχομένως, με τις δαπάνες που είναι αναγκαίες για να εξασφαλιστεί η δωρεάν διανομή του στους απόρους.»  2. Στο άρθρο 2:  - στην παράγραφο 1, οι όροι «στο άρθρο 1» αντικαθίστανται από τους όρους «στο άρθρο 1 παράγραφος 3.»,  - προστίθενται οι ακόλουθες παράγραφοι:  «3. Η ενίσχυση που αναφέρεται στο άρθρο 1 παράγραφος 4 αφορά το πλήρες γάλα παστεριωμένο ή που έχει υποστεί επεξεργασία UHT.  Μπορούν να περιληφθούν στον κατάλογο των επιδοτούμενων προϊόντων, σύμφωνα με τη διαδικασία του άρθρου 30 του κανονισμού (ΕΟΚ) αριθ. 804/68, το ημιαποκορυφωμένο γάλα, το αποβουτυρωμένο γάλα, το γιαούρτι από πλήρες γάλα, τα τυριά, το βούτυρο και το συμπυκνωμένο βούτυρο.  4. Τα προϊόντα που αναφέρονται στην παράγραφο 3 διατίθενται στις φιλανθρωπικές οργανώσεις χωρίς να εφαρμόζονται τα όρια που αναφέρονται στην παράγραφο 2.»  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 26 Ιανουαρίου 1987.  Για το Συμβούλιο  Ο Πρόεδρος  L. TINDEMANS  (1) ΕΕ αριθ. L 148 της 28. 6. 1968, σ. 13.  (2) Βλέπε σελίδα 3 της παρούσας Επίσημης Εφημερίδας.  (3) ΕΕ αριθ. L 183 της 7. 7. 1983, σ. 1.